PCSGH บวกแรง 2 วันติด! ลุ้นรายได้-กำไรปีนี้โตแรง
PCSGH บวกแรง 2 วันติด! ลุ้นรายได้-กำไรปีนี้โตสูง ล่าสุด ณ เวลา 10.25 น. ราคาอยู่ที่ 5.80 บาท บวก 0.30 บาท หรือ 5.45% สูงสุดที่ 5.90 บาท ต่ำสุดที่ 5.45 บาท มูลค่าซื้อขายที่ 4.68 ล้านบาท
5 ก.ค. 2559

ผู้สื่อข่าวรายงานว่า ราคาหุ้นบริษัท พี.ซี.เอส.แมชีน กรุ๊ปโฮลดิ้ง จำกัด (มหาชน) หรือ PCSGH ณ เวลา 10.25น. ราคาอยู่ที่ 5.80 บาท บวก 0.30 บาท หรือ 5.45% สูงสุดที่ 5.90 บาท ต่ำสุดที่ 5.45 บาท มูลค่าซื้อขายที่ 4.68 ล้านบาท ขณะที่ดัชนีตลาดหุ้นไทยโดยรวมบวก 0.26%

โดยราคาหุ้น PCSGH ปรับตัวขึ้นแรงเป็นวันที่ 2 ติดต่อกันนับตั้งแต่ราคาหุ้นอยู่ที่ระดับ 5.50 บาท เมื่อวันที่ 4 ก.ค.59
บล.แอพเพิล เวลธ์ ระบุในบทวิเคราะห์ว่าแนวโน้มผลการดำเนินงานปี 2559 คาดว่ายังคงถูกกดดันจากภาพรวมของอุตสาหกรรมยานยนต์ที่ยังไม่ฟื้นตัว ด้วยปัจจัยลบจากเศรษฐกิจที่ชะลอตัว ปัญหาหนี้ครัวเรือน ราคาสินค้าการเกษตรตกต่ำและภัยแล้ง ซึ่งกระทบต่อกำลังซื้อในประเทศ ส่งผลให้คาดว่ายอดผลิตรถยนต์ในปี 2559 น่าจะทำได้แค่ทรงตัวจากปีก่อนที่ราว 1.9 ล้านคัน
อย่างไรก็ตามคาดว่าแนวโน้มรายได้และกำไรของบริษัทในปีนี้จะยังสามารถเติบโตได้สูงกว่าอุตสาหกรรม โดยได้แรงหนุนจากยอดคำสั่งซื้อชิ้นส่วนใหม่ๆทั้งในกลุ่มรถ Pickup 1-Ton / Big Bike / Big Truck / Passenger Car รวมถึงกลุ่ม Non-Auto ที่จะทยอยรับรู้ตั้งแต่งวดไตรมาส 2/59 ไปจนถึงปี 2560 ส่งผลให้คาดการณ์รายได้รวมปี 2559 เติบโต 4.9% จากปีก่อนอยู่ที่ 4,292 ล้านบาท
ขณะที่แนวโน้มอัตรากำไรขั้นต้นเฉลี่ยทั้งปีคาดว่าจะไม่ต่ำกว่า 16% แม้มีแรงกดดันจากต้นทุนวัตถุดิบอลูมิเนียมที่ปรับตัวสูงขึ้น (YTD+5%) แต่เชื่อว่ายังอยู่ในระดับที่สามารถบริหารจัดการได้ เนื่องจากบริษัทสั่งซื้อวัตถุดิบที่ราคาต่ำล่วงหน้าไว้ส่วนหนึ่งแล้ว รวมถึงในเดือน มิ.ย.จะเริ่มเดินเครื่องโครงการติดตั้ง Solar Rooftop 5MW ที่ช่วยให้ลดค่าไฟฟ้าได้ปีละ 20 ล้านบาท เข้ามาเสริม ส่งผลให้ฝ่ายวิจัยประเมินกำไรสุทธิในปี 2559 เติบโต 7.1% จากปีก่อนอยู่ที่ 580 ล้านบาท และเติบโตต่อเนื่องอีก 10% ในปี 2560 ที่ 638 ล้านบาท 
ทั้งนี้ประเมินมูลค่าเหมาะสมปี 2559 อยู่ที่ 5.25 บาท ถึงแม้ว่าราคาหุ้นเต็มมูลค่า อิง Prospective PER 14 เท่า สูงกว่า Avg.Industry แต่ยังมีจุดเด่นอยู่ที่อัตราการจ่ายเงินปันผลที่เหนือกว่าหุ้นตัวอื่นในกลุ่มยานยนต์ คิดเป็น Div Yield ที่สูงจูงใจราว 7% ดังนั้นจึงแนะนำ “ถือ”